钦定古今图书集成/明伦汇编/氏族典/第166卷 > 《廖用贤尚友录》 > 栾布
## 钦定古今图书集成/明伦汇编/氏族典/第166卷 > 《廖用贤尚友录》 > 栾布

按《史记栾布传》：“布，梁人。始梁王彭越为家人时，尝与
布游，穷困，赁佣于齐，为酒人保。数岁，彭越去之巨野
中为盗，而布为人所略，卖为奴于燕，为其家主报仇，
燕将臧荼举以为都尉。臧荼后为燕王，以布为将。及
臧荼反，汉击燕，掳布。梁王彭越闻之，迺言上请赎布
以为梁大夫。使于齐。未还，汉召彭越责以谋反，夷三”
族，枭彭越头于雒阳。下诏曰：“有敢收视者，辄捕之。”布
从齐还，奏事彭越头下，祠而哭之。吏捕布以闻。上召
布骂曰：“若与彭越反邪？趣亨之。”方提、趣汤。布顾曰：“愿
一言而死。”上曰：“何言？”布曰：“方上之困于彭城，败荥阳、
成皋间，项王所以遂不能西徙，以彭王居梁地，与汉
合从苦楚也。当是之时，彭王一顾与楚则汉破，与汉
而楚破。且垓下之会，微彭王，项氏不亡。天下已定，彭
王剖符受封，亦欲传之万世。今陛下一征兵于梁，彭
王病不行，而陛下疑以为反，反形未见，以苛小案诛
灭之，臣恐功臣人人自危也。今彭王已死，臣生不如
死，请就亨。”于是上乃释布罪，拜为都尉。孝文时为燕
相，至将军。吴军反时，以军功封俞侯，复为燕相。燕齐
之闲皆为栾布立社，号曰“栾公社。”景帝中五年薨。